Country-konsert vir Jakaranda-kinderhuisRinel Day. Foto: Verskaf Die Jakaranda-kinderhuis se tweede jaarlikse Cowboys 4 Kids Country-konsert is om die draai en vanjaar sal verskeie musikante soos Billy Forest, Dennis East en Clive Bruce en Rinel Day daar te sien wees. Dié geleentheid, wat daarop gemik is om geld vir die kinderhuis in te samel, word op 8 Augustus in die Barnyard-teater in Pretoria-Oos by die Parkview-winkelsentrum aangebied. Die Jakaranda-kinderhuis is ŉ onafhanklike en ongeaffilieerde welsynsorganisasie wat deel uitmaak van die Abraham Kriel Kinderhuisgroep, wat ŉ huislike omgewing en terapeutiese dienste aan getraumatiseerde kinders bied. Hierdie kinders word deur die kinderhof in die kinderhuis se sorg geplaas weens verlating, verwaarlosing, onveilige omstandighede tuis en fisieke sowel as emosionele mishandeling. “Dit is ons doel om hierdie kinders te voorsien van die lewensvaardighede wat nodig is om verantwoordelike grootmense te word.’’ Tans word daar omgesien na 250 kinders van drie tot agtien jaar oud. Hulle is in verskillende huise onder die toesig en sorg van die huisouers ingedeel. Om die kostes van hierdie huise te dek, moet die bemarkingspan jaarliks R16 miljoen insamel. Kaartjies is hier teen ŉ R100 per persoon beskikbaar.